钦定古今图书集成/明伦汇编/氏族典/第240卷 > 张濬
## 钦定古今图书集成/明伦汇编/氏族典/第240卷 > 张濬

按《唐书张濬传》：“濬字禹川，本河间人，性通脱无检，汎
知书史，喜高论，士友摈薄之。不得志，乃羸服屏居金
凤山，学纵横术，以捭阖干时。杨复恭荐为太常博士，
进度支员外郎。黄巢之乱，僖宗西出，卫士食不给，汉
阴令李康献糗饵数百驮，帝异之，曰：‘尔乃及是乎’？对
曰：‘张濬教臣也’。乃急召濬，进谏议大夫。宰相王铎任”
行营都统，奏署都统判官。时王敬武在平卢，濬往说
之，敬武即引军西，擢濬为会军使。贼平，以户部侍郎
判度支。后再狩山南，拜同中书门下平章事。昭宗即
位，尝问致治之要，对曰：“在彊兵。兵彊，天下服矣。”天子
繇是甘心于武功。朱全忠上言：“先帝幸梁，繇李克用
请举兵诛之。濬请因其弱讨之，断两雄势。”帝乃诏濬
为河东行营兵马招讨制置使。次阴地关，太原将李
存孝击之大北，濬敛众夜遁。克用上书请罪，朝廷震
动，即日罢濬为武昌军节度使，三贬绣州司户参军。
全忠为申请，诏听使便。及濬将复用，克用上言：“若朝
以濬为相，暮请以兵见。”乃止。乾宁中，拜尚书右仆射，
上疏乞骸骨，迁左仆射，致仕，居洛长水墅。全忠胁帝
东迁，畏濬构他镇兵，使盗夜杀之，屠其家百馀人。